Akademický senát

Slovenskej technickej univerzity v Bratislave

28. 10. 2019

**Návrh na založenie inej právnickej osoby (Centrum pre umelú inteligenciu)**

Predkladá: **prof. Ing. Miroslav Fikar, DrSc.**

rektor

Vypracoval: **JUDr. Marcel Michalička**

právny a organizačný útvar

z podkladov **prof. Ing. Márie Bielikovej, PhD.**

dekanky FIIT STU

Zdôvodnenie: Postup podľa ustanovenia § 9 ods. 1 písm. i) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov v spojení s ustanovením § 13 ods. 1 písm. a) zákona č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov.

Návrh uznesenia: Akademický senát Slovenskej technickej univerzity v Bratislave dáva predchádzajúci písomný súhlas s návrhom na založenie inej právnickej osoby Centrum pre umelú inteligenciu a s peňažným vkladom do tejto právnickej osoby a odporúča materiál predložiť na vyjadrenie predchádzajúceho písomného súhlasu Správnej rade STU.

V zmysle Vnútorného predpisu č. 6/2007 – N „Pravidlá vkladania peňažných vkladov alebo nepeňažných vkladov STU do iných právnických osôb“ zo dňa 19.11.2007 a v súlade s príslušnými ustanoveniami zákona o vysokých školách sa predkladá návrh na odsúhlasenie založenia inej právnickej osoby Slovenskou technickou univerzitou v Bratislave (ďalej len „STU“).

a) označenie – špecifikácia budúcej právnickej osoby, ktorej bude STU spoluzakladateľom

**Predbežný názov:** Centrum pre umelú inteligenciu (ďalej len „Centrum“)

**Právna forma:** záujmové združenie právnických osôb

**Predmet činnosti združenia:**

1. prispievať k definovaniu potrieb pre rozvoj umelej inteligencie v podmienkach Slovenskej republiky v jednotlivých sektoroch kontinuálnym monitorovaním a analyzovaním súčasného stavu v oblasti umelej inteligencie,
2. prinášať úžitok spoločnosti pomenúvaním problémov a ponúkaním riešení získaných vedeckým výskumom vo vybraných oblastiach umelej inteligencie smerovaný do oblastí základného výskumu ako aj do oblastí s potenciálnym transferom poznatkov do praxe,
3. prispievať k formovaniu pozície Slovenskej republiky v jednotlivých oblastiach umelej inteligencie pre všetky skupiny ľudí a aj pre rôzne profesie,
4. prispievať k posilňovaniu vzdelávania v oblasti umelej inteligencie,
5. prispievať k rozvoju talentu v oblasti umelej inteligencie, ale aj širšie v oblasti informatiky, informačných a komunikačných technológií,
6. tlmočiť verejnosti a zainteresovaným subjektom prínosy a riziká, ktoré prináša pokrok v oblasti umelej inteligencie,
7. organizovať odborné diskusie, konferencie a iné platformy s odborným zameraním na oblasť umelej inteligencie,
8. posilňovať spoluprácu, podporovať transfer poznatkov v oblasti umelej inteligencie členom a prípadne iným zainteresovaným subjektom,
9. podporovať multidisciplinárnu povahu výskumu a vývoja v oblasti umelej inteligencie
10. prepojovať zainteresované subjekty z akademického a priemyselného sektora zamerané na umelú inteligenciu s možnou participáciou štátneho sektora, neziskového sektora a samospráv najmä formou siete kontaktov a spoločných projektov.

STU bude vystupovať ako jeden zo zakladajúcich členov Centra.

STU bude zastupovať pán rektor: prof. Ing. Miroslav Fikar, DrSc.

Ďalšími spoluzakladateľmi združenia okrem STU sú:

**Americká obchodná komora v Slovenskej republike**

Hodžovo námestie 568/2

81625 Bratislava - Staré Mesto

IČO: 30815690

zastúpená: Ing. Gabriel Galgoci, prezident

**IT asociácia Slovenska**

Cukrová 2272/14

81339 Bratislava - Staré Mesto

IČO: 31801412

zastúpená: Ing. Mário Lelovský, 1. viceprezident

Vzhľadom na predmet činnosti združenia bude STU zastupovať primárne FIIT STU.

Predpokladá sa úzka spolupráca FIIT STU a FEI STU a zapojenie aj ďalších pracovísk podľa záujmu a vyvíjajúcich sa príležitostí spojených s predmetom činnosti združenia.

b) zdroje krytia vkladu aj so súhlasom osoby, ktorá týmito zdrojmi disponuje

Momentálne sa od STU neočakáva členský príspevok. V budúcnosti o členskom príspevku a jeho výške môže rozhodnúť správna rada (v ktorej má STU svoje zastúpenie). Snahou bude, aby akademické, verejnoprávne, neziskové, štátne inštitúcie mali výrazne nižší členský poplatok, prípadne úplné oslobodenie.

Zakladatelia vložia počiatočný vklad zakladajúcich členov vo výške 600 Eur na pokrytie nutných počiatočných nákladov Centra (vrátane registračného správneho poplatku, ktorý je 66 Eur).

Náklady na činnosť Centra sa budú hradiť zo zdrojov získaných Centrom. V prípade potreby finančného zálohovania za STU toto bude zabezpečované zo zdrojov FIIT STU a FEI STU.

c) zdôvodnenie členstva STU vrátane označenia významu a výhod pre STU

Slovenská republika je do budúcnosti vystavená veľkému riziku automatizácie výroby vplyvom rozvoja umelej inteligencie, čo predstavuje výzvu pre verejné politiky (možný signifikantný nárast nezamestnaných a s tým súvisiaca záťaž pre budúce rozpočty, nároky na politiku zamestnanosti a existujúci vzdelávací systém). Vývoj naznačuje, že v budúcnosti bude umelá inteligencia jedným z najvýznamnejších stimulov hospodárstva. Vyspelé krajiny (vrátane okolitých krajín) sa v súčasnosti na tento posun pripravujú nielen formou finančných dotácií, prípravou stratégií, ale aj podporou vzniku platforiem, spoluprác, hubov či centier výskumu umelej inteligencie. V okolitých krajinách takéto centrá alebo podobné platformy už existujú (napr. Digital Poland Foundation, Centrum umělé inteligence FEL ČVUT, Int. Institute for Advanced Research in AI v Rakúsku, AI Austria, Budapest AI Meetup). Slovenská republika zaostáva nielen v konkurenčnom boji o postavenie v oblasti umelej inteligencie, ale ohrozený je aj hospodársky vývoj vzhľadom na silné zastúpenie v oblasti automobilového priemyslu, u ktorého možno očakávať najskorší prechod k automatizácii.

Vzhľadom na veľkosť našej krajiny a nižší počet AI firiem na Slovensku je o to dôležitejšie spojiť sily, prepojiť jednotlivé firmy navzájom súčasne aj s akademickým sektorom a tým dosiahnuť synergický efekt. V opačnom prípade síce môže môžu jednotliví stakeholderi svojimi aktivitami získať napr. istú formu štátnej podpory a rozvíjať umelú inteligenciu na Slovensku, avšak aj vzhľadom na finančnú náročnosť využitie potenciálu umelej inteligencie bude menší a s menšou viditeľnosťou mimo Slovenskej republiky.

Všímajúc si politiky okolitých krajín a krajín EÚ sa môže stať SR iba „čistým importérom“ AI technológií.

Súčasne pri zachovaní status quo môžeme očakávať ďalší odliv špičkových študentov a pracovníkov IT sektora do zahraničia - napr. do krajín s lepšou podporou AI sektora a budovania ľudských zdrojov v tejto oblasti.

Vzhľadom na skutočnosť, že dve fakulty STU (FIIT a FEI) orientujú svoj výskum a vzdelávaciu činnosť na oblasť umelej inteligencie a počtom IT študentov a kvalitou štúdia a aj absolventov patríme k slovenskej špičke, považujeme za potrebné, aby **práve STU bola nielen iniciátorom takýchto aktivít, ale aj vedúcou inštitúciou za akademický sektor ako taký**.

Výhodou pre STU bude pozitívna propagácia a líderstvo v tejto oblasti na Slovensku. V dlhodobom horizonte očakávame pozitívny vplyv na prestíž univerzity a zlepšenie spolupráce s priemyslom. Za svoju doterajšiu činnosť môžeme preukázať, že dopyt zo strany súkromných IT spoločností po takejto aktivite je veľký (oficiálne svoj záujem prejavilo zatiaľ cca 30 spoločností). Takouto činnosťou môže STU prezentovať prínos pre komunitu a hospodárstvo SR mimo svojej hlavnej činnosti – vzdelávacia a výskumná činnosť.

*d) spôsob zabezpečenia napĺňania cieľov a záujmov STU v právnickej osobe*

Centrum bude mať tieto orgány:

* valné zhromaždenie
* správna rada
* rada pre vývoj a inovácie a vedecká rada
* predseda a podpredseda správnej rady,
* výkonný riaditeľ.

Okrem oficiálnych orgánov Centra sa očakáva účasť jednotlivých zainteresovaných výskumných pracovníkov a študentov vo vytváraných pracovných skupinách a tiež na organizovaných podujatiach v závislosti od povahy podujatia.

e) iné rozhodujúce okolnosti

žiadne

Prílohy:

1. Návrh zakladateľskej zmluvy
2. Návrh stanov